CELEX: C2005/315/24
Language: el
Date: 2005-12-10 00:00:00
Title: Υπόθεση T-355/05: Προσφυγή της  12ης Σεπτεμβρίου 2005  — Vandaele κατά Επιτροπής

10.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/13
            
         Προσφυγή της 12ης Σεπτεμβρίου 2005 — Vandaele κατά Επιτροπής
   (Υπόθεση T-355/05)
   (2005/C 315/24)
   Γλώσσα διαδικασίας: η γαλλική
   Διάδικοι
   
      Προσφεύγουσα: Karen Vandaele (Bertem, Βέλγιο) [εκπρόσωποι: S. Orlandi, A. Coolen, J.-N. Louis, E. Marchal, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να ακυρωθεί η απόφαση περί διορισμού της προσφεύγουσας ως εκτάκτου υπαλλήλου των Ευρωπαϊκών Κοινοτήτων, στο μέτρο που καθορίζει τον βαθμό προσλήψεώς της κατ' εφαρμογήν του άρθρου 2 της αποφάσεως της 28ης Απριλίου 2004 περί διορισμού των εκτάκτων υπαλλήλων·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα μετέσχε στη διαδικασία επιλογής ΟLAF/T/B/02 που κίνησε η Επιτροπή για την κάλυψη θέσεων εκτάκτων υπαλλήλων της κατηγορίας B στην Ευρωπαϊκή Υπηρεσία Καταπολεμήσεως της Απάτης (OLAF). Με έγγραφο της 28ης Οκτωβρίου 2002, της γνωστοποιήθηκε ότι το όνομά της είχε περιληφθεί στον πίνακα των επιτυχόντων. Ωστόσο, η προσφεύγουσα προσελήφθη στην Επιτροπή και συγκεκριμένα στην OLAF μόλις την 1η Σεπτεμβρίου 2004, μολονότι η διαδικασία προσλήψεώς της είχε αρχίσει στο τέλος του 2003. Η σύμβασή της, που υπογράφηκε στις 3 Νοεμβρίου 2004, την κατέταξε στον βαθμό B*4, κατ' εφαρμογήν της αποφάσεως της Επιτροπής της 28ης Απριλίου 2004 περί της προσλήψεως εκτάκτων υπαλλήλων, σύμφωνα με την οποία το έκτακτο προσωπικό προσλαμβάνεται στον βαθμό A*8 ή B*4.
   Με την προσφυγή της, η προσφεύγουσα βάλλει κατά της αποφάσεως περί κατατάξεώς της στον συγκεκριμένο βαθμό. Υποστηρίζει ότι η Επιτροπή, με την από 28 Απριλίου 2004 απόφασή της, τροποποίησε την προκήρυξη του διαγωνισμού για την κατηγορία B, της οποίας ο ελάχιστος βαθμός, κατά τον χρόνο δημοσιεύσεως της εν λόγω προκηρύξεως, ήταν ο βαθμός B5 (νυν Β*5 κατά τον νέο κανονισμό υπηρεσιακής καταστάσεως των υπαλλήλων). Η τροποποίηση αυτή, που πραγματοποιήθηκε μετά την κατάρτιση του πίνακα των επιτυχόντων, δεν λαμβάνει υπόψη το άρθρο 29, παράγραφος 1, του Κανονισμού Υπηρεσιακής Καταστάσεως των υπαλλήλων και το άρθρο 10, τρίτο εδάφιο, του Καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων, καθώς και την προσδοκία της προσφεύγουσας να προσληφθεί σε μία από τις κενές θέσεις εργασίας που επρόκειτο να καλυφθούν από τους επιτυχόντες στη διαδικασία επιλογής στην οποία είχε γίνει δεκτή.
   Επίσης, η προσφεύγουσα επικαλείται παραβίαση της αρχής της ίσης μεταχειρίσεως, στον βαθμό που οι επιτυχόντες της ίδιας διαδικασίας επιλογής που προσελήφθησαν πριν από την 1η Μαΐου 2004, των οποίων η κατάταξη ορίστηκε κατ' εφαρμογή προγενέστερων κανόνων, κατατάχθηκαν σε ανώτερο βαθμό, οπότε η σταδιοδρομία τους μπορεί να εξελιχθεί υπό ευνοϊκότερους όρους.
   Τέλος, η προσφεύγουσα επικαλείται παράβαση της δικαιολογημένης προσδοκίας της να προσληφθεί σε βαθμό B2 ή B3 χωρίς αδικαιολόγητη καθυστέρηση.